**P R I J E D L O G**

Na osnovu člana 17.Zakona o Vijeću ministara Bosne i Hercegovine (“Službeni glasnik BiH”, broj: 30/03, 42/03, 81/06, 76/07, 81/07, 94/07 i 24/08) i člana 4. stav (3) Zakona o Agenciji za identifikacione dokumente, evidenciju i razmjenu podataka Bosne i Hercegovine (“Službeni glasnik BiH” broj 56/08), a u vezi sa članom 16. Pravilnika o načinu pristupa evidencijama i razmjeni podataka (“Službeni glasnik BiH” broj: 35/09 i 55/15), na prijedlog Agencije za identifikacione dokumente, evidenciju i razmjenu podataka Bosne i Hercegovine, Vijeće ministara Bosne i Hercegovine, na \_\_\_\_\_\_\_\_\_\_\_\_sjednici održanoj \_\_\_\_\_\_\_\_\_\_2024.godine , donijelo je

**ODLUKU**

**O VISINI NAKNADE ZA PRISTUP PODACIMA IZ EVIDENCIJA AGENCIJE ZA IDENTIFIKACIONE DOKUMENTE, EVIDENCIJU I RAZMJENU PODATAKA BOSNE I HERCEGOVINE**

**Član 1.**

**(Predmet)**

Ovom Odlukom propisuje se visina naknade za pristup podacima iz evidencija koje vodi i tehnički održava Agencija za identifikacione dokumente, evidenciju i razmjenu podataka Bosne i Hercegovine (u daljem tekstu: Agencija) u skladu sa Zakonom o Agenciji, pravnim i fizičkim licima, način plaćanja i druga pitanja koja regulišu odnos između davaoca podataka i korisnika podataka.

**Član 2.**

**(Visina naknade)**

(1) Za povremeni pristup podacima iz evidencija Agencije, pravna i fizička lica u skladu sa Pravilnikom o načinu pristupa evidencijama i razmjeni podataka, plaćaju naknadu u iznosu od 10,00 KM .

(2) Za stalni pristup evidencijama Agencije, putem web servisa, pravna lica ne plaćaju naknadu.

(3)Za povremeni pristup podacima po zahtjevu iz inostranstva, fizička i pravna lica plaćaju naknadu u iznosu od 50,00 KM.

(4)Naknada iz stava (1) i (3) plaća se za svaki pojedinačni pristup svakoj evidenciji.

**Član 3.**

**(Način plaćanja naknade)**

(1) Za povremeni pristup podacima naknada se plaća na način da se prilikom podnošenja zahtjeva za pristup podacima, na odgovarajućem Obrascu broj 1, koji je propisan Pravilnikom o načinu pristupa evidencijama i razmjeni podataka, uz zahtjev dostavlja i dokaz o uplati naknade (primjerak uplatnice).

(2) Naknade na osnovu povremenog pristupa podacima Agencije, uplaćuju se na jedan od bankarskih računa Jednistvenog računa trezora Bosne i Hercegovine (JRT BiH) u skladu sa Naredbom o uplatnim računima za administrativne takse i naknade (“Službeni glasnik BiH” broj 30/23 i 37/23), uz obavezno navođenje vrste prihoda i šifre budžetske organizacije 070999 i ostalih uplatnih elemenata iz pomenute Naredbe.

(3) Prihodi ostvareni na osnovu navedenih naknada predstavljaju prihode Budžeta institucija Bosne i Hercegovine.

**Član 4.**

**(Odbijanje pristupa podacima)**

U slučaju neispunjenja obaveze plaćanja naknade kod povremenog pristupa podacima, Agencija će odbaciti zahtjev za pristup podacima , u skladu sa odredbama Zakona o upravnom postupku, o čemu će donijeti zaključak.

**Član 5.**

**(Prestanak važenja ranijih propisa)**

Danom stupanja na snagu ove Odluke prestaje da važi Odluka o visini naknade za pristup podacima iz evidencija Agencije za identifikacione dokumente, evidenciju i razmjenu podataka Bosne i Hercegovine (“Službeni glasnik BiH” broj 43/10).

**Član 6.**

**(Stupanje na snagu)**

Ova odluka stupa na snagu osmog dana od dana objavljivanja u “Službenom glasniku BiH”.

VM broj\_\_\_\_\_\_/24 **Predsjedateljica**

Sarajevo\_\_\_\_\_\_\_\_\_\_\_2024. godine **Vijeća ministara BiH**

**Borjana Krišto s.r.**